ಪಾಕಿಸ್ತಾನಿ ಡ್ರಾಮಾ ನೋಡ್ತಿದ್ದ ಪತ್ನಿಯ ಬೆರಳು ಕಟ್!

ಮುಂಬೈ: ತನ್ನೊಂದಿಗೆ ಮಾತನಾಡದೇ ಮೊಬೈಲಿನಲ್ಲಿ ಪಾಕಿಸ್ತಾನಿ ನಾಟಕವನ್ನು ನೋಡುತ್ತಿದ್ದರಿಂದ ಕೋಪಗೊಂಡ ಪತ್ನಿಯ ಕೈ ಬೆಳರನ್ನೇ ಪತಿಯೊಬ್ಬ ಕತ್ತರಿಸಿರುವ ಘಟನೆ ಪುಣೆಯ ಸಲಿಸ್ಬರಿ ಪಾರ್ಕ್ ಪ್ರದೇಶದಲ್ಲಿ ನಡೆದಿದೆ.

ಈ ಘಟನೆ ಸೋಮವಾರ ಬೆಳಗ್ಗೆ ನಡೆದಿದ್ದು, ಆರೋಪಿ ಪತಿಯನ್ನು ಆಸಿಫ್ ಸತ್ತರ್ ನಯಾಬ್ ಎಂದು ಗುರುತಿಸಲಾಗಿದ್ದು, ಈತ ತರಕಾರಿ ಕಟ್ ಮಾಡುವ ಚಾಕು ತೆಗೆದುಕೊಂಡು ಪತ್ನಿಯ ಬಲಗೈಯ ಹೆಬ್ಬೆರಳನ್ನು ಕತ್ತರಿಸಿದ್ದಾನೆ.

ನಡೆದಿದ್ದೇನೆ?
ಮಹಿಳೆ ಸೋಮವಾರ ಮುಂಜಾನೆ ತನ್ನ ಮಗನ್ನು ಅಂಗಡಿಯಿಂದ ಹಾಲು ತರುವಂತೆ ಕಳುಹಿಸಿದ್ದಳು. ಮಗ ಹಾಲನ್ನು ತಂದಿದ್ದಾನೆ. ಆದರೆ ಹಾಲಿನ ಪ್ಯಾಕೇಟ್ ಡ್ಯಾಮೇಜ್ ಆಗಿದ್ದು, ಹಾಲು ಕೆಳಗೆ ಚೆಲ್ಲಿತ್ತು. ಹೀಗಾಗಿ ಮಗನನ್ನು ಬೈಯುತ್ತಿದ್ದಳು. ಪತ್ನಿಯ ಧ್ವನಿ ಕೇಳಿ ನಯಾಬ್ ಬಂದಿದ್ದಾನೆ. ಆಗ ಪತ್ನಿ-ಪತಿ ನಡುವೆ ಜಗಳವಾಗಿದೆ. ನಂತರ ಪತಿ ಕೆಲಸಕ್ಕೆ ಹೋಗಿದ್ದಾನೆ.

ಸಂಜೆ ಮನೆಗೆ ಪತಿ ಬಂದಾಗ ಪತ್ನಿ ಬೆಡ್‍ರೂಮಿನಲ್ಲಿ ಇದ್ದಳು. ಆಕೆಯನ್ನು ಮಾತನಾಡಿಸಲು ನಯಾಬ್ ರೂಮಿಗೆ ಹೋಗಿದ್ದಾನೆ. ಈ ವೇಳೆ ಪತ್ನಿ ನಯಾಬ್ ಜೊತೆ ಮಾತನಾಡದೆ ಆತನನ್ನ ನಿರ್ಲಕ್ಷ್ಯ ಮಾಡಿ ಮೊಬೈಲಿನಲ್ಲಿ ‘ಪಾಕಿಸ್ತಾನಿ ಡ್ರಾಮಾ’ ವನ್ನು ನೋಡುತ್ತಿದ್ದಳು. ಆಗ ತನಗಿಂತ ಧಾರಾವಾಹಿ ನೋಡುವುದೇ ಹೆಚ್ಚಾಯಿತು ಎಂದು ಕೋಪಗೊಂಡ ನಯಾಬ್ ಚಾಕು ತಂದು ಆಕೆಯ ಮೇಲೆ ಹಲ್ಲೆ ಮಾಡಿದ್ದು, ಪತ್ನಿಯ ಬಲಗೈನ ಹೆಬ್ಬೆರಳನ್ನು ಕತ್ತರಿಸಿದ್ದಾನೆ ಎಂದು ಪೊಲೀಸರು ಘಟನೆಯ ಬಗ್ಗೆ ವಿವರಿಸಿದ್ದಾರೆ.

ಪತ್ನಿ ಈ ಕುರಿತು ಸ್ವರ್ಗೇಟ್ ಪೊಲೀಸರಿಗೆ ದೂರು ದಾಖಲಿಸಿದ್ದಾಳೆ. ಕೊಲೆ ಯತ್ನದ ಅಡಿ ಪ್ರಕರಣ ದಾಖಲಾಗಿದ್ದು, ಆರೋಪಿಯನ್ನು ಸೋಮವಾರ ಸಂಜೆ ಬಂಧಿಸಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv ಮತ್ತು Live  ವೀಕ್ಷಿಸಲು  ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್  ಮಾಡಿ: play.google.com/publictv